En bi er ikke bare en bi.

Forenklet sagt er der nemlig vilde bier og honningbier. De første laver ikke honning. De sidste er husdyr og dem, vi kender fra bistaderne, hvor de producerer honning.

Spørgsmålet er, om det er den vilde eller den "tamme" honningbi, der har mest ret til at være i vores beskyttede naturområder.

I Hanherred og Thy har miljøorganisationen Verdens Skove igangsat et vaskeægte kup-forsøg mod Naturstyrelsen Thy's planer om bistader. Man mener nemlig, at biavlernes honningbier presser de vilde bier på føden.

Fredag trækkes der lod om 11 bistadepladser, der skal give biavlere mulighed for at placere op mod 225 bistader i områderne ved blandt andet Nationalpark Thy og andre fredede områder.

Men i sidste uge startede Verdens Skove en pengeindsamling for at kunne lægge billet ind på samtlige bistadepladser.

- Vi sender selvfølgelig lod ind på alle stadepladser, og så håber vi, at vi vinder hele molevitten, siger biolog og talsmand fra Verdens Skove Stine Tuxen.

Miljøorganisationen har på nuværende tidspunkt indsamlet over 40.000 kroner.

- På de stadepladser, vi er heldige at få, vil vi undgå at sætte bistader op - og på den måde kommer der færre bier ud i området. Men den anden og vigtigere grund er, at vi gerne vil råbe politikerne op om, at det her faktisk er et reelt problem, siger Stine Tuxen.

Øger ikke antallet af bistader

Hos Naturstyrelsen Thy lytter skovrider Ditte Svendsen til bekymringerne, men vælger at læne sig op ad det, hun kalder for de seneste officielle anbefalinger fra forskere på Aarhus Universitet.

- De siger, at med den tæthed og den fordeling, vi har af bistader i dag, så skulle honningbier ikke udgøre nogen trussel mod de vilde bier, siger skovrideren.

Den omtalte rapport er udarbejdet i 2018 som en generel orientering til Landbrugsstyrelsen.

Naturstyrelsen Thy har dog valgt, at man ikke vil imødekomme den øgede efterspørgsel på at leje flere stadepladser. Det sker, fordi forskerne er uenige og fordi den seneste forskning, ifølge Ditte Svendsen, også siger, at der enkelte steder kan være problemer.

Forskere uenige om konsekvenser

Blandt forskere og eksperter i ind- og udland er der uenighed om, hvorvidt honningbier har negative konsekvenser for de vilde bier eller ej.

På Aarhus Universitet mener seniorforsker Per Kryger på Institut for Agroøkologi eksempelvis, at der er god plads til honningbierne i naturområderne.